Source: http://www.detailfolk.dk/detailnyheder/coop_taber_principiel_sag_i_hjesteret.html
Timestamp: 2020-02-25 19:24:22+00:00
Document Index: 16525788

Matched Legal Cases: ['Højesteret ', 'Højesteret\n', 'Højesteret ', 'Højesteret ', 'Højesteret ', 'Højesteret ']

Coop taber principiel sag i Højesteret : Nyheder om retail og detailhandel - Udvikling og tendenser om butik og detail
Coop taber principiel sag i Højesteret
Onsdag den 19 december 2018 kl. 09:42 af: Lise Møller Schilder
En ny afgørelse fra Højesteret får afgørende betydning for Coop, men også for alle andre i detailhandlen.
Der er faldet dom i sagen mellem detailgiganten Coop og designeren Kasper Würtz. Højesteret har afgjort, at Coop skal betale for at bruge designerens keramik, når Coop anvender det til at vise sine varer i tilbudsaviser med mere.
- Højesteret fandt, at Coops gengivelse af Kasper Würtz’ service på emballage og i tilbudsaviser i størstedelen af de gengivelser, der var omfattet af sagen, ikke kunne anses for at være af så underordnet betydning i den pågældende sammenhæng, at gengivelsen kunne undtages fra den beskyttelse, der følger af ophavsretsloven, skriver Højesteret.
Kan få betydning for alle
Coop mener, at sagen kommer til at få principiel betydning for mange andre i detailbranchen.
- Med dommen tilsidesætter Højesteret det, der har været praksis for alle gennem de seneste 40 år. Det har hidtil været sådan, at man ikke har anvendt velkendte designs – som eksempelvis Royal Copenhagen musselmalet porcelæn eller Kay Bojesen bestik – i markedsføringen af madvarer, da det kunne være en krænkelse af ophavsrettighederne, siger senioradvokat for Coop, Per Sjøqvist, i en pressemeddelese og fortsætter:
- Men dommen går skridtet videre og siger, at man også krænker, hvis designet er ikke er velkendt men synligt i reklamen. Dommen indebærer, at både vi og alle andre, der bruger genstande som regi i reklameøjemed, fremover i praksis kun kan anvende masseproducerede genstande, der ikke er beskyttet af lovgivningen, medmindre designeren siger ok til det.
Ingen er tilfredse
Coop skal nu betale 200.000 kroner til Kasper Würtz i vederlag. Designeren havde ifølge Coop krævet 1,75 millioner kroner.
Designeren, der blandt andet leverer service til restaurant Noma, er tilfreds med dommen, men ikke med vederlagets størelse.
- Konsekvensen er jo, at det stadig kan betale sig for dem at krænke. 200.000 kroner for Coop er jo ingen penge, siger Kasper Würtz advokat, Johan Løje til Berlingske.
LÆS OGSÅ: Flere aktuelle sager: Store spillere beskyldes for at kopiere
Flere aktuelle sager: Store spillere beskyldes for at kopiere
Coop taber kopi-sag til designfamilie
Principiel sag afgjort - designer mister navn
Se afgørelsen: Kendt designer og supermarked i plagiatstrid